钦定古今图书集成/明伦汇编/氏族典/第297卷 > 《廖用贤尚友录》 > 羊侃
## 钦定古今图书集成/明伦汇编/氏族典/第297卷 > 《廖用贤尚友录》 > 羊侃

按《梁书羊侃传》：“侃字祖忻，泰山梁甫人，汉南阳太守
续之裔也。侃少而瑰伟，身长七尺八寸，雅爱文史，博
涉书记，尢好《左氏春秋》及孙吴兵法。弱冠随父在梁
州立功。魏正光中，稍为别将。时泰州羌莫遮念生反，
遣其弟天生率众寇雍州，侃为偏将，隶萧宝夤往讨
之。潜身巡堑伺射，天生应弦即倒，其众遂溃。以功迁使持节、征东大将军、东道行台，领太山太守，进爵钜
平侯。初，其父每有南归之志，侃至是将举河济，以成
先志。兖州刺史羊敦，侃从兄也，密知之，据州拒侃。侃
乃率精兵三万袭之，弗克，仍筑十馀城以守之。魏帝
闻之，使授侃骠骑大将军、司徒、太山郡公，长为兖州
刺史。侃斩其使者以徇，魏人大骇，令仆射于晖及高
欢、尔朱阳都等围侃十馀重，伤杀甚众，栅中矢尽，南
军不进，乃夜溃围而出，且战且行，一日一夜，乃出魏
境。侃以大通三年至京师，诏授使持节、散骑常侍、都
督瑕丘征讨诸军事、安北将军、徐州刺史。寻以为都
督北讨诸军事，出顿日城。会陈庆之失律，停进，其年，
诏以为持节、云麾将军、青冀二州刺史。中大通四年，
诏为使持节、都督瑕丘诸军事、安北将军、兖州刺史，
随太尉元法僧北讨，军罢，入为侍中。五年，封高昌县
侯。六年，出为云麾将军、晋安太守。顷之，征太子左卫
率。大同九年，出为使持节、壮武将军、衡州刺史。太清
元年，征为侍中。会大举北伐，仍以侃为持节、冠军监，
作《韩山堰》事，两旬堰立。侃劝元帅贞阳侯乘水攻彭
城，不纳。既而魏援大至，侃频劝乘其远来可击，旦日
又劝出战，并不从。侃乃率所领，出顿堰上。及众军败，
侃结阵徐还。二年，复为都官尚书。侯景反，高祖令侃
率千馀骑顿望国门。景至新林，追侃入副宣城王，都
督城内诸军事。贼攻东掖门，纵火甚盛，侃亲自距抗，
以水沃火。火灭，引弓射杀数人，贼乃退。加侍中、军师
将军。十二月，遘疾卒于台内。